arnastofnun/IGC-2024 huggingface dataset:
Hnattvæðing í frystikistunni

Observer segir í dag, að hnattvæðingin hafi tapað orrustunni um frumkvæði. Orrustan hefur staðið í áratug. Hófst á þingi Heimsviðskiptastofnunarinnar í Seattle 1999. Þar skákuðu andófsmenn og aðgerðasinnar lögreglunni. Fundurinn fór út um þúfur. Sama gerist þessa dagana í Genf. Þar hefst á morgun fundur Heimsviðskiptastofnunarinnar. Hann átti að gera hnattvæðingunni kleift að ná vopnum sínum aftur. En nú er það orðið of seint. Stemmningin með henni er rokin í veður og vind. Fjármálaöflin í heiminum njóta ekki lengur virðingar. Forustu skortir í Genf um aðgerðir til að ná hnattvæðingu úr frystikistunni.
Brennuvargar dansa villt

Hrunverjar hafa Alþingi í gíslingu, þótt þeir hafi þar ekki meirihluta. Nota sér linan forseta, Ástu Ragnheiði Jóhannesdóttur, sem hefur misst stjórn á málum. Þeir leggjast í lagatækni, búa sér til ímyndaðar reglur um þingsköp. Eru búnir að draga IceSave á langinn í meira en hálft ár. Þetta er orðið að algerum skrípaleik. Brennuvargarnir dansa villt og brunaliðið kemst ekki að fyrir þeim. Engin leið er að koma vitinu fyrir hrunverja, sem hafa komið þjóðinni í keng. Þeir röfla bara út í eitt, gersamlega veruleikafirrtir. Nú verður þessu að linna. Alþingi er orðið þjóðinni til varanlegrar vansæmdar.
Kalkúnn og skata

Þekki sem betur fer engan, sem vill bjóða mér í skötuveizlu. Því mun ég engra harma hafa að hefna frá 2009. Fjöldi manns hefur árlega þjáðst af lykt af kæstri skötu. Ég slepp líka við að éta kalkún 2009. Þeim, sem ekki þekkja hann, bendi ég á, að hann bragðast eins og pappírsgrautur, sem notaður var fyrr á öldum við skreytingar í leikhúsum. Þrátt fyrir skötuna hefur þjóðin haft tíma til að venja sig við þennan bragðminnsta mat í heimi. Rétt eins og Íslendingum beri skylda til þakkargjörðar, þótt illa liðnir og trúvilltir nautna-hatarar og kalvínistar kæmust heilu og höldnu 1620 til Massachusetts.
Strætó vill Íslandsflug

Frábært yrði að fá Ryanair til að fljúga til Íslands. Mundi fjölga erlendum ferðamönnum rosalega og gefa færi á ódýrara fargjaldi til útlanda. Ryanair er að vísu engin lystisnekkja, kostnaði er haldið niðri og tekið sérgjald fyrir allt nema að fara á klósettið. Michael OLeary forstjóri hefur hótað því líka. Ryanair þarf að ná samningi við Keflavíkurvöll um lendingargjöld. En völlurinn getur tæpast samið ódýrar við eitt félag en önnur, samkvæmt jafnræðisreglu. Vonandi finnst lausn á þeim vanda. Ég hef oft notað Ryanair og alltaf verið sáttur. En það er samt eins og að vera í fullum strætó.
Enginn vill hlusta á Birki

Málfrelsi felst í, að allir vitleysingar fái að tala og skrifa endalaust. Það felur ekki í sér, að neinn sé skyldaður til að hlusta á þá. Þegar pólitískir keiluspilarar flytja sömu ræðuna í tíunda skipti, er auðvitað enginn í þingsalnum. Birkir Jón Jónsson framsóknarþingmaður segist þar með hafa verið niðurlægður. Ráðherrar vilji ekki hlusta á hann á Alþingi, jafnvel ekki þingmenn. Ætli það sé ekki frekar á hinn veginn. Birkir Jón og aðrir hrunistar hafa niðurlægt sig með endalausu málþófi út af einu máli. Hafa þannig meira eða minna haft Alþingi í gíslingu í meira en hálft ár.
Evrópa hrökk til vinstri

Evrópusambandið hrökk til vinstri í vikunni. Lesið um það í

Times. Hægri ríkisstjórnir Þýzkalands og Frakklands sömdu um að svæla Breta og Íra út úr mikilvægum ráðherraembættum. Í staðinn fékk Bretland utanríkisráðherrann nýja. Öll efnahagslega mikilvæg embætti lentu hjá mönnum, sem styðja aukin ríkisafskipti í fjármálum. Franska bankaógnin Michel Barnier verður ráðherra innri markaðarins. Spænskii kratinn Joaquin Almunia verður samkeppnisráðherra. Og Þjóðverjinn Axel Weber verður seðlabankastjóri. Allt menn, sem taka aukin ríkisafskipti af mörkuðum fram yfir frjálshyggjuna í Bretlandi og Írlandi.
Fleiri hermenn friðarfurstans

Friðarverðlaunahafinn heldur upp á titilinn með því að fjölga um helming í hernum í Afganistan. Barack Obama er orðinn fangi herforingja, sem heimta fleiri hermenn og betri tæki. Stríðið við talíbana hefur gengið illa. Þeir hafa víkkað athafnasvæði sitt og ráða jafnvel í úthverfum höfuðborgarinnar Kabúl. Ekki hefur tekizt sð efla og bæta innviði samfélagsins. Stúlknaskólar eru sprengdir upp og réttindi kvenna eru eins og húsdýra. Ræktun eiturlyfja hefur slegið heimsmet. Bretum mistókst á sínum tíma að sigra Afganistan og Rússum líka. Bandaríkjunum mun einnig mistakast það með fleiri hermönnum.
Allt fyrir mína menn

Ég man þá tíð, að DV hafði þrjá fjórðu af útbreiðslu Moggans. Hafði samt varla einn tíunda af auglýsingatekjunum. Það stafaði af, að auglýsendur töldu Moggann gæta hagsmuna sinna en DV ekki. Hannes Hólmsteinn Gissurarson kvartaði þá ekki yfir þessu misræmi. Nú grætur hann hins vegar hástöfum yfir skorti á aðgangi Moggans að auglýsingum í hlutfalli við útbreiðslu. Þetta einkennir einmitt málflutning Hannesar. Hann tekur jafnan málstað sínna manna, burtséð frá hagfræðilegum trúar- og kennisetningum frjálshyggjunnar. Í raun er hann ekki frjálshyggjumaður, heldur allt-fyrir-mína-menn maður.
Ráðherra hafnar þjóðarhag

Þegar einkaaðilar yfirtaka bankana, breytast áherzlurnar. Þröng sjónarmið bankans verða þjóðhagslegum sjónarmiðum yfirsterkari. Til dæmis munu nýir eigendur ekki telja brýnt að selja gjaldþrota risaskrímsli í bútum. Þeir telja bankann hafa hag af að viðhalda fáokun fyrirtækisins. Miklu fremur en að tryggja aukna samkeppni, lægra vöruverð og minni verðbólgu. Þess vegna á ríkisstjórnin að ákveða strax, að risaskrímslin verði seld í bútum. Gylfi Magnússon ráðherra hefur hins vegar ákveðið að fresta málinu. Það jafngildir ákvörðun hans um, að þjóðhagsleg sjónarmið verði ekki höfð að leiðarljósi.
Hagkerfið hagnast stöðugt

Íslenzka hagkerfið er að því leyti ólíkt hagkerfum stóru iðnríkjana, að það byggist ekki á innlendri veltu. Byggist hins vegar á útflutningi, þar með talinni ferðaþjónustu. Í Bandaríkjunum felast efnahagslækningar í að hvetja fólk til að kaupa vörur og þjónustu. Eykur innlenda veltu. Hér felast þær í að letja fólk til að kaupa vörur og þjónustu. Sparar gjaldeyri. Flest vara er innflutt og aðkeypt þjónusta felst mest í utanferðum. Eftir bankahrunið á ekki að hvetja fólk til að nota fé, heldur til að spara það. Mikill hagnaður á vöru- og þjónustu-viðskiptum við útlönd eru merki um góðan efnahagsbata.
Texti rómverska óratorsins

Leiðarar voru mitt mesta áhyggjuefni, þegar ég tók við ritstjórn Vísis 1966. Ég baðst undan þeim, sagðist ekki hafa áhuga á pólitík. Að lokum sömdum við Sigfús í Heklu um, að menn utan ritstjórnar kæmu til skjalanna. Víglundur Möller skrifaði áfram pólitíska leiðara tvisvar í viku. Minnisstæðari voru leiðarar Jóhanns Hafstein, mikils íslenzkumanns og stílista. Hann skrifaði eins og rómverskur órator. Handskrifaði fagurlega hvern leiðara án þess að þurfa að leiðrétta neitt. Ég skrifaði svo fremur ópólitíska leiðara nokkrum sinnum í viku. (Úr bókinni: Jónas Kristjánsson: Frjáls og Óháður, 2009)
Grafa undan þjóðarhag

Ríkisbankarnir þrír grafa undan samkeppni, þjóðarhag og stjórnarstefnunni. Þeir halda gangandi gjaldþrota fyrirtækjum og spilla fyrir hinum, sem eru réttu megin striks. Raska þannig jafnvægi í samkeppi. Þeir afskrifa skuldir fáokunarfyrirtækja og leyfa síðan gömlu eigendum að endurnýja fáokunina. Ef fyrirtækin væru seld í bútum, mundi það fjölga markaðsaðilum og þannig auka samkeppni. Þeir halda fast í bankaleynd og reyna að hindra uppljóstranir um mismunun og brot á verklagsreglum. Ríkið á þessa banka og á að geta haft aga á bankastjórunum. Viðskiptaráðherra á ekki að haga sér eins og áhorfandi.
Furðuleg fundarstjórn

Forseti Alþingis leyfir brennuvörgum hrunsins að halda uppi málþófi á þingi. Eftir hálfs árs þjark er kominn tími til að afgreiða IceSave. Þar er bara verið að þrífa rústirnar eftir brennuvargana. Í Bandaríkjunum mundi fundur standa dag og nótt unz brennuvargarnir eru allir búnir að endurtaka sig hundrað sinnum. Fráleitt er að fresta þingfundi um miðnætti hvað eftir annað. Svona skrípafundir í þágu brennuvarga eiga að standa linnulaust dag og nótt, unz þeim er lokið. Með því að leyfa brennuvörgunum að tefja málið hvað eftir annað er forseti Alþingis að taka þátt í niðurlægingu Alþingis.
Útlitið og innihaldið

Kaupþing heitir núna Arion. Nafn úr grískri goðafræði. Ekkert samband er milli Kaupþings og sögunnar um Arion. Nafnið er valið út í bláinn, stutt í atkvæðagreiðslu starfsmanna bankans. Val af þessu tagi er partur af gömlu græðginni. Menn telja enn óþarft að hafa samband milli útlits og innihalds. Kom vel í ljós, þegar viðskiptamenn lýstu samskiptum sínum við bankann. Kúnnar eru þar síður en svo í fyrirrúmi. Hluti af 2007-hugarfarinu var að setja markaðsfræði og ímyndarfræði og spunafræði á stall. Kjörorð þessara fræðigreina er, að ekkert samband þurfi að vera milli útlits og innihalds.
Leyndarmál verkalýðsrekenda

Það er eftir öðru í Alþýðusambandinu, að félögin, sem mynda það, fá ekki aðgang að fundargerðum miðstjórnarinnar. Miðstjórn Alþýðusambandsins telur sig þurfa að ræða “ýmis mikilvæg og viðkvæm mál” án vitneskju plebeja úr Þingeyjarsýslum. Mér sýnist, að hreyfing samfélagsins í átt til gegnsæis hafi alveg farið fram hjá Alþýðusambandinu. Enda vefst fyrir forseta þess og miðstjórn að útskýra, hvernig það varð að deild í samtökum atvinnurekenda. Hvernig það þegir þunnu hljóði í hefðbundnum verkalýðsmálum, svo sem lækkun launa. En brjálast, ef hróflað er við hagsmunum álbræðslna og kvótgagreifa.
Undarleg hagfræði í Seðló

Fjölmiðlar hafa eftir Má Guðmundssyni seðlabankastjóra, að ríkið þurfi sem fyrst að taka lán erlendis. Það sé til að auðvelda fyrirtækjum að fylgja í kjölfarið. Ég er ekki nógu greindur til að skilja þetta. Þarf ríkið að taka lán til að fyrirtækin geti tekið lán? Sé samt ekki betur, en að innlendu bankarnir hafi fyllzt af peningum eftir bankahrunið. Í stað þess að lána þá út aftur og skapa atvinnu, leggja bankarnir þá inn í Seðlabankann. Getur Már Guðmundsson ekki reynt að hafa áhrif á það? Er þetta ekki sama ruglið í honum og að Seðlabankinn þurfi að fá lán til að geta tekið enn meiri lán?
Sóðarnir bakka örlítið

Barack Obama hefur neyðst til að fara í humátt eftir Evrópusambandinu. Setti í gær fram markmið Bandaríkjanna um 17% minnkun útblásturs skaðlegra lofttegunda 2005-2020. Evrópusambandið var áður búið að setja sér margfalt metnaðarfyllri markmið. Önnur ríki voru flest búin að setja fram svipuð markmið. Jafnvel Rússland, sem lengi var tregt í taumi. Eftirgjöf Obama þýðir, að auknar líkur eru á, að loftslagsfundurinn í Kaupmannahöfn setji bindandi markmið um útblástur. Afar væg að vísu. Kínversk markmið eru klén eins og bandarísk. Alls valda Bandaríkin og Kína 40% af loftmengun heimsins.
Eins rétt og Britannica

Mér þykja vondar fréttir, að færri en áður setja inn efni á Wikipedia. Hún hefur reynzt jafnrétt og Britannica. Ber mikla virðingu fyrir fólki á borð við Salvöru Gissurardóttur, sem gefa vinnu sína til að byggja upp Wikipedia á íslenzku. Hef sjálfur reynt að setja þar inn efni, en fórst það því miður óhönduglega. Enda of digur í þjarkinu til að geta verið hlutlaus. Wikipedia hefur reynzt mér rosalega góð heimild. Tek til dæmis enska textann um Taser-rafbyssur. Engin leið er að beita rugli í umræðunni, síðan Wikipedia kom til sögunnar. Afleitt er, ef fólk hættir að gefa vinnu sína við vef-alfræðina.
Dónalegur verkalýðsrekandi

Skúli Thoroddsen verkalýðsrekandi er með afbrigðum mikill dóni, ólíklegur til árangurs í samningum. Kallar Svandísi Svavarsdóttur veruleikafirrta og vanhæfa. Enginn hefur þó hrakið þau orð hennar, að staða suðvesturlínu hafi ekki verið rædd í ríkisstjórn. Ekki heldur þau orð hennar, að fara verði að lögum og reglum við undirbúning línunnar. Hann flytur engin rök, fullyrðir bara að umhverfisráðherra hafi of litla samúð með atvinnulausu fólki. Ekki vildi ég hafa Skúla að fulltrúa mínum í samningum af neinu tagi. Sýnist hann vera ólíklegur til að ná árangri í viðræðum við fólk með almenna rökvísi.
Á skjön við umhverfið

Skil ekki, hvernig Árni Páll Árnason ráðherra getur notað ráðgjafa, sem heimtar hundruð milljóna úr þrotabúi banka. Yfirmenn bankanna settu þá á hausinn og eiga enga bónusa skilið fyrir það. Yngvi Örn Kristinsson kann sér ekki hóf í græðgi. Nýbúinn að segja í sjónvarpi, að ekki sé svigrúm til að laga stöðu heimilanna. Siðfræðingurinn Stefán Einar Stefánsson gefur ekki mikið fyrir fullyrðingar bankabónuskarla um, að þeir muni afhenda herfangið góðgerðastofnunum. Þótt Árni Páll sé frjálshyggjumaður, er hann ráðherra í vinstri sinnaðri félagshyggjustjórn. Verður að haga sér í samræmi við það.
Alltaf hóað í þá sömu

Ef samgönguráðherra dettur skyndilega í hug að reisa flugstöð í Vatnsmýri, er hóað í lífeyrissjóðina. Ef Orkuveitan lendir í ruslflokki sem lántaki og er að verða gjaldþrota, er hóað í lífeyrissjóðina. Ef menn vilja reisa nýtt sjúkrahús við hlið annars, sem vantar rekstrarfé, er hóað í lífeyrissjóðina. Ef mönnum dettur í hug að bora göt í fjöll, er hóað í lífeyrissjóðina. Ef menn hafa ekki ráð á höfn handa nýju álveri, er hóað í lífeyrissjóðina. Um þetta er samkomulag í samfélaginu: Lífeyrissjóðirnir borgi allar vitleysur, sem mönnum dettur í hug í pólitíkinni. Sama fíflinu er alltaf att á foraðið.
Lítilsvirðing Alþingis

Sé enga ástæðu fyrir stjórnarliðið að lítilsvirða þingið með andstöðunni. Búið er að tala IceSave í botn. Hvert einasta atriði málsins hefur verið rætt tíu sinnum, sum hundrað sinnum. Málið er útrætt, bæði á þinginu og í samfélaginu. Við neyðumst til að samþykkja IceSave vegna samskipta okkar við umheiminn. Stjórnarandstaðan vill tala tuttugu sinnum um hvert atriði málsins og tvöhundruð sinnum um sum. Stjórnarliðar eiga ekki að taka þátt í þessari lítilsvirðingu Alþingis. Brennuvargar og stuðningsmenn þeirra mega tala sig hása í einrúmi. IceSave er búið mál, takið fyrir næsta mál, takk.
Fánýt fjölmiðlalög

Hef ekki trú á, að fjölmiðlalög bæti fjölmiðlana neitt. Nokkrir fá vinnu sem blýantsnagarar á Fjölmiðlastofu. Eins og ekki sé nóg til fyrir af stofnunum. Lögin stafa af hluta frá evrópskri tilskipun, sem er jafn marklaus og tollar á skriðdrekum. Sé ekki, að lögin auki neitt sjálfstæði ritstjórna. Þau setja þó skorður við eignarhaldi. Kjölfestufjárfestar eru óvinsælli en þeir voru fyrir bankahrun. Vandamál fjölmiðlanna felast ekki í skorti á tilskipunum hins opinbera. Þau felast í erfiðum fjárhag. Ný tækni hefur ýtt fjölmiðlum til hliðar og vefurinn hefur ekki skapað þeim nægilega tekjupósta í staðinn.
Murdoch berst við Google

Ég nota News.google.co.uk um það bil 50% til að fylgjast með erlendum fréttum, Guardian.co.uk 25%. Miklu betra en fyrir nokkrum árum, þegar ég fékk International Herald Tribune inn um lúguna fyrir kvöldmat. Kostaði líka morð fjár, en nú er allt frítt. Það getur flækt fyrir mér, ef Microsoft og Rupert Murdoch tekst að fá fjölmiðla til að loka fyrir Google. Fjölmiðlar Murdoch sjálfs skipta mig að vísu engu. Guardian og Independent og Telegraph eru merkari fjölmiðlar en Times. Þess vegna má Murdoch standa í bolabrögðum mín vegna. Ég hef litla trú á, að margir fjölmiðlar fylgi í kjölfar hans.
Burt með bankastjórana

Árið er að verða búið og bráðabirgða-bankastjórarnir eru enn við völd. Fyrir löngu var lofað, að nýir bankastjórar yrðu ráðnir í haust sem leið. En ekki bólar neitt á þeim. Finnur Sveinbjörnsson, Ásmundur Stefánsson og Birna Einarsdóttir eru enn bankastjórar. Allt saman fólk frá græðgistímanum, sumt í kúlulánum. Þau stjórna bönkunum þvert gegn fyrirmælum eigandans, ríkisins. Hafna gegsæi og beita bankaleynd. Nota óhæfar verklagsreglur, sem stríða gegn samkeppnissjónarmiðum. Hossa ofurmennum útrásarinnar. Áttu að vera farnir úr starfi fyrir löngu, en eru enn til vandræða. Hvað er að, Gylfi?
Afar dýr áhorfandi

Þegar Gylfi Magnússon varð viðskiptaráðherra, sagði hann rangt að endurreisa eignarhaldsfélögin, sem féllu í hruninu. Nú segist hann vona, að Arion taki tillit til samkeppnissjónarmiða við meðferð fallinna eignarhaldsfélaga með stórri markaðshlutdeild. Hann hefur í báðum tilvikum rétt sjónarmið, en ekki döngun til að fylgja þeim eftir. Sættir sig við, að Arion noti verklag, sem stríðir gegn þjóðarhag og vilja ráðherrans. Lifir bara í von um, að Finnur Sveinbjörnsson vitkist yfir áramót. Annað hyggst hann ekki gera í stöðunni, hann er bara ráðherra, áhorfandi að Íslandssögunni. Afar dýr áhorfandi.
Fleiri spurningar en svör

Stundum er ég engu nær, þegar ég les frétt. Tökum dæmi af frétt um greiðslu nýja Landsbankans til gamla Landsbankans. Nýi bankinn afhenti gamla bankanum tíu ára skuldabréf upp á stjarnfræðilega upphæð, 260 milljarða króna. Það er tvöfalt IceSave. Þessir pappírar hverfa í hít tapsins á gamla Landsbankanum. Af hverju gefur nýi bankinn út svo hátt skuldabréf? Líklega vegna þess, að ríkissjóður stendur að baki nýja bankans. Hvernig á að borga bréfið? Hvaða áhrif hefur þetta á skuldabyrði ríkisins? Hvert er verðmæti eignar ríkisins í bankanum eftir tilfæringarnar? Fjölmiðlar svara engum slíkum spurningum.
Persónuvernduð skattsvik

Persónuvernd hindrar, að unnt sé að hafa hendur í hári þeirra, sem dæla gjaldfrjálsri vinnuvélaolíu á bíla sína. Eftirlitsmyndavélar bóka glæpinn, en Ríkisskattstjóri má ekki komast í myndirnar. Persónuvernd telur slíkt munu höggva nærri persónu glæpamanna. Þannig starfar Persónuvernd. Lítur á fé og stuld, eignir og skuldir sem einkamál. Verndar gráðuga auðmenn fyrir réttlætinu. Hindrar tengingu og birtingu opinberra gagnabanka. Stöðvar hugbúnað, sem sýnir tengslanet ofurmenna. Hindrar birtingu farþegalista í einkaþotum ofurmenna. Hún reynir hvarvetna að stöðva nauðsynlegt gegnsæi.
Forréttindi vel stæðra

Glæpir pólitíkusa, Seðlabankans, Fjármálaeftirlitsins, útrásarvíkinga og útrásarbanka setja velferðina óhjákvæmilega á hliðina. Að spara milljarða í ríkisrekstri á hverju ári sker niður réttlætið. Langskólamenntun verður að forréttindum vel stæðra. Geta staðið undir sumarvinnuskorti og skólagjöldum unga fólksins. Heilbrigði verður líka að forréttindum vel stæðra. Hafa efni á að borga sinn hlut í auknum kostnaði við lyf og læknisverk. Fátækir hafa ekki efni á að leggja sinn hlut á móti. Þetta ferli var hafið undir forustu Sjálfstæðisflokksins. Og verður hraðara núna vegna vondrar stöðu ríkissjóðs.
Ekki grær þar gras

Könnun háskólans á Bifröst fyrir Auglýsingamiðlun ehf. sýnir áþreifanlegar tölur: Mogginn tapaði yfir tíuþúsund kaupendum við komu hrun-greifans mikla. Davíð mun keyra blaðið í strand á mettíma eins og hann gerði Seðlabankann gjaldþrota. Hann rústaði virðingu þjóðarinnar erlendis í frægu viðtali við sjónvarpið og olli þar með uppgjöf ríkisstjórnar Flokksins. Davíð fór strax á fulla ferð á Mogganum í leiðréttingar á sagnfræði síðustu ára. Jafnframt er hann langt kominn með að slátra blaðinu í leiðinni. Ekki grær þar gras, sem hross Davíðs stígur hófi. Frábær afreksmaður, líkist Atla Húnakonungi.
Stokkhólms-heilkennið okkar

Stokkhólms-heilkennið er algengt hér. Þjóðin kaus sem forseta pólitíkusinn, sem mest slíkra ruddaðist og þjösnaðist í pólitíkinni, endaði sem klappstýra útrásarinnar. Sjálfstæðisflokkurinn elskar pólitíkus, sem setti Seðlabankann á hausinn og fleytti sjálfum Flokknum þar með úr ríkisstjórn. Bankastjórar elska ofurmenni, sem skulda bönkunum milljarða, heimta að fá að endurgefa þeim fyrirtækin. Moggabloggarar kvarta yfir ritskoðun og birta tölfræði um hana, færa sig samt ekki. Þetta eru dæmi um heilkenni, sem frægast er fyrir, að gíslar bera blak af kvölurum sínum. Ítalir elska enn sinn Berlusconi.
Flugstöð inn um bakdyrnar

Undarlegt er það borgarskipulag, sem vill hafa umferðarstöð eða flugstöð í Skerjafirði. Það er langt frá samgönguæðum gatnakerfisins. Umferðarstöð ætti að vera við Hringbraut eða Miklubraut og flugstöð við Hringbraut. Undarlegra er að byrja á samgöngustöð fyrir rútur, venda síðan kvæðinu í kross og reisa flugstöð í staðinn. Það er umræðuefni milli ríkis og borgar. Að baki þessara hrókeringa í Skerjafirði er eindreginn vilji til að hafna vilja fólks. Hann hefur komið fram í kosningu og skoðanakönnunum. Menn vilja ekki fá flugstöð inn um bakdyrnar, þótt samgönguráðherra dreifbýlisins vilji það endilega.
Afskrifa og endurreisa okrara

Veitingarekstur, bílasala og ýmsar minni háttar greinar eru í samkeppni. En nánast allt, sem máli skiptir, er fáokun. Benzín, tryggingar, fjölmiðlun og byggingavara er fáokun þriggja aðila. Matur og millilandaflug er fáokun tveggja. Innanlandsflug er hrein einokun. Þetta hefur ætíð leitt til hærra verðs. Fáokun er og verður okur og þannig er það hér. Ríkið hefur kjörið tækifæri til að láta bankana selja gjaldþrota fáokun í einingum til að efla samkeppni. Tækifærinu hefur verið glutrað. Bankarnir afskrifa óráðsíuskuldir okraranna og afhenda þeim fáokunina aftur. WorldClass er fyrirmyndin.
Því annars blasir verra við

Ríkisstjórnin er eftirminnilega léleg. Hún klúðrar flestu, sem hún lofar að taka sér fyrir hendur. Setur jafnvel útrásarvíkinga aftur á stall í skjóli handvalinna bankastjóra ríkisbankanna. Hefur forsætis, sem virðist liggja í rúminu alla daga. Raunar hefur stjórnin aðeins einn kost. Meðan hún lafir, fáum við ekki yfir okkur ríkisstjórn hrunflokkanna, Sjálfstæðisflokksins og Samfylkingarinnar. Þess vegna vonum við, að hún lifi af atkvæðagreiðsluna á Alþingi um IceSave. Þess vegna vonum við, að viðræðurnar við Evrópusambandið dragist á langinn, svo hún lifi það af líka. Því annars blasir verra við.
Of flóknir bæklingar

GPS tæki eru einfaldari í notkun en ætla má af leiðbeiningum. Í tækjunum er áttaviti, sem er hagkvæmari í notkun en venjulegur áttaviti. Þar er líka kort, sem sýnir, hvar þú ert í heiminum. Ef þú hefur hlaðið inn punktaðri leið eða sáldruðum ferli, sérðu hvar þú ert staddur miðað við slóðina. Ef þú vilt skrá slóðina, sem þú ert að fara, hefurðu tækið í gangi og það gerir allt sjálfvirkt. Flóknara er að skrá inn valda punkta, svo sem hlið eða vöð. Þú þarft þá að nota einn putta hverju sinni. Fyrir löngu las ég bækling um svona tæki, ímyndaði mér því, að notkun þeirra væri ofan við minn skilning.
Reikna aldrei raunvirðið

Hrafn Magnússon, framkvæmdastjóri Landssamtaka lífeyrissjóða, þykist velta fyrir sér greiðslum lífeyrissjóða. Sumir sjóðir hafi ekki skert greiðslur um síðustu áramót, en kunni að þurfa að skerða um þau næstu. Samt skertu allir sjóðir um áramótin. Tökum sjóðinn, sem ég var neyddur í, að mér forspurðum, Lífeyrissjóð verzlunarmanna, rekinn af bjánum. Greiðslur hans skertust um helming í fyrravetur í raun-verðmætum talið. Í evrum talið. Í bankahruninu lokuðust sjóðirnir inni með fáránlega verðlausar eignir í innlendu rugli. Hefðu átt að hafa fé skjólstæðinganna erlendis til að verja hagsmuni þeirra.
Puðaði meðan aðrir sváfu

Framsókn puðaði meðan utanríkisráðuneyti Össurar Skarphéðinssonar svaf. Hún rak áróður erlendis fyrir hagsmunum Íslands. Tilraun hennar í Noregi gafst ekki vel, því að stemmningin í norska stjórnarráðinu er okkur mótdræg. Hins vegar hafa samtök Frjálslyndra demókrata í Evrópu samþykkt

ályktun, sem mótmælir brezku hryðjuverkalögunum gegn Íslandi. Ályktunin segir, að IceSave muni valda Íslendingum búsifjum. Hvetur Evrópubúa til að tengjast Íslandi í viðskiptum, fjárfestingum, ferðamennsku og menningu. Þetta er að undirlagi Framsóknar. Össur og utanríkisráðuneytið hafa ekki dugnað í neitt slíkt.
Meinloka um gullætu úr fáokri

Fáránlegt er, að ríkisstjórnin feli Finni Sveinbjörnssyni í Kaupþingi/Arion að taka stórpólitískar ákvarðanir. Hvort gjaldþrota risaeðlum verði fleytt af stað í eðlilegum samkeppnisbútum eða sem gamla og hræðilega fáokunin. Hvort fyrri fúskurum, sem átu gull á fylleríi, verði aftur falið að annast fáokunina eða hvort nýjum huldumönnum verði falið það. Ríkið hefur spreðað milljörðum í ömurlega bankann. Ríkið á hann og á að fá að ráða, að Hagkaup verði selt sér, Bónus sér, 10-11 sér og svo framvegis. Stórpólitísk markmið þurfa að ýta burt meinloku Finns um, að gullætur úr fáokrinu lágmarki tjón.
Kostur að vera óreyndur

Gunnar Schram og Þorsteinn Thorarensen áttu erfið samskipti við stjórn Vísis 1966. Fóru sínu fram eftir eigin höfði. Ég var sjálfur utangarðs í deilunum, talaði ekki við neinn stjórnarmann. Að lokum var ákveðið um sumarið að ýta þeim út. Sigfús Bjarnason í Heklu bankaði upp á hjá mér klukkan sex að morgni. Við fórum í morgunkaffi á Hótel Loftleiðir. Hann vildi mig sem ritstjóra. Ég sá á því öll tormerki, ég væri of ungur og óreyndur. Hefði mest lagt fyrir mig tæknileg atriði. Sigfús hló og sagði, að það væri einmitt kosturinn við mig. (Úr bókinni: Jónas Kristjánsson: Frjáls og Óháður, 2009)